এদিকে  রামপুরা থানায় দায়েরকৃত অভিযোগে বলা হয়, গত ২ ফেব্রুয়ারি সকাল ৯টার দিকে শামসুল হক, সিরাজুল হক জুয়েল, মনিরুল হক, জামাল উদ্দিন খান, রশিদ উদ্দিন খানসহ ২০-৩০ যুবক জমি দখল করে এবং বাড়িতে ভাংচুর চালায়। এতে দুই লাখ টাকার সম্পদ ক্ষতিগ্রস্ত হয় বলে বাদী তার আর্জিতে উল্লেখ করেছেন। এতে আরও বলা হয়, সন্ত্রাসীরা জমি ও বাড়ির মালিকের কাছে ১০ লাখ টাকা চাঁদা দাবি করে। অন্যথায় জমি দখল ছাড়া হবে না বলে জানিয়ে দেয়। জমির মালিক মো. হারুনুর রশিদ ও আবুল হাশেম অভিযোগ করে বলেন, ওয়ারিশ সূত্রে পাওয়া ৬৬ শতাংশ জমিতে গত ৪৫  বছর ধরে বসবাস ও বাড়ি ভাড়া দিয়ে আসছি। সম্প্রতি স্থানীয় আওয়ামী লীগ পরিচয়দানকারী কতিপয় সন্ত্রাসী জমি দখল করে স্থাপনা নির্মাণ করছে। আমরা প্রাণহানির ভয়ে জমির কাছে যেতে পারছি না। তারা আমাদের বিভিন্নভাবে হুমকি-ধমকি দিচ্ছে। পুলিশ জমি উদ্ধারে আমাদের সহযোগিতা করছে না, উল্টো দখলদারদের দায়ের করা মিথ্যা মামলায় রমনা থানা পুলিশ আমাদের হয়রানি করছে। তারা আরও বলেন, এ জমির বিষয়ে এক পিটিশনের পরিপ্রেক্ষিতে রামপুরা থানার এএসআই মো. রফিকুল ইসলাম তার প্রতিবেদনে এই জমির প্রকৃত মালিক আমরা বলে আদালতকে জানান। তারপরেও আমরা  জমির কাছে যেতে পারছি না। এ বিষয়ে তারা প্রধানমন্ত্রীর হস্তক্ষেপ কামনা করেন।